GUNKUL ไร้มาร์เก็ต เมกเกอร์
ช่วงหลายปีที่ผ่านมา หุ้นบริษัท กันกุลเอ็นจิเนียริ่ง จำกัด (มหาชน) หรือ GUNKUL กลายเป็นหุ้นที่ต้องคำสาป...ราคาถูกสาปไว้ที่ 2 บาทกว่า ๆ ไม่ขยับไปไหน แม้มีนักลงทุนทั่วไปเข้ามาเล่น...แต่มูลค่าซื้อขายในแต่ละวันค่อนข้างน้อย ถ้าเทียบกับหุ้นไฟฟ้าตัวอื่น ๆ
15 ธ.ค. 2563

สำนักข่าวรัชดา
ช่วงหลายปีที่ผ่านมา หุ้นบริษัท กันกุลเอ็นจิเนียริ่ง จำกัด (มหาชน) หรือ GUNKUL กลายเป็นหุ้นที่ต้องคำสาป…ราคาถูกสาปไว้ที่ 2 บาทกว่า ๆ ไม่ขยับไปไหน แม้มีนักลงทุนทั่วไปเข้ามาเล่น…แต่มูลค่าซื้อขายในแต่ละวันค่อนข้างน้อย ถ้าเทียบกับหุ้นไฟฟ้าตัวอื่น ๆ
ในจังหวะที่ตลาดเป็นขาขึ้น ก็จะถูกมองข้ามหัวตลอด เพราะเก็งกำไรหุ้นตัวอื่นได้เร็วกว่า แต่ในจังหวะที่ตลาดไม่ดี นักลงทุนไม่รู้จะเล่นหุ้นตัวไหน ก็จะถูกหยิบมาเล่นเป็นชั่วครั้งชั่วคราว จึงทำให้ราคาไปไหนได้ไม่ไกล…
ทั้ง ๆ ที่ในแง่ปัจจัยพื้นฐานค่อนข้างดี…มีสตอรี่ใหม่ ๆ เข้ามาต่อเนื่อง อย่างขาแรก เทรดดิ้ง…ธุรกิจดั้งเดิม ก็ต่อยอดไปกับงานเอาสายไฟฟ้าลงดิน
ส่วนขาที่สอง…ธุรกิจรับเหมา (EPC) งานเอาสายไฟฟ้าลงดิน ก็เป็นสตาร์ มูลค่าเป็นแสนล้าน ซึ่ง GUNKUL ได้ส่วนแบ่งมาไม่น้อย มีโอกาสเข้ามาต่อเนื่อง
และขาที่สาม…ธุรกิจไฟฟ้า แม้ในประเทศจะไม่มี PDP แล้ว แต่ก็ต่อยอดไปต่างประเทศ โดยเฉพาะที่เวียดนาม มีโครงการใหม่เข้ามาเรื่อย ๆ
ล่าสุดก็ทุ่ม 1,471 ล้านบาท ซื้อโรงไฟฟ้าพลังงานแสงอาทิตย์ Tan Chau ในประเทศเวียดนาม กำลังการผลิต 50 เมกะวัตต์ ซึ่ง COD แล้วตั้งแต่วันที่ 1 ต.ค.ที่ผ่านมา โดยมีสัญญาขายไฟฟ้าให้กับ Vietnam Electricity (EVN) เป็นระยะเวลา 20 ปี คาดจะรับรู้รายได้จากโครงการนี้ปีละ 180 ล้านบาท
ก็ถือเป็นการเก็บเล็กผสมน้อยมาต่อเนื่อง…
ที่จริงธุรกิจทั้ง 3 ขาของ GUNKUL ค่อนข้างมั่นคง…
สะท้อนได้จากผลประกอบการในช่วง 4 ปีที่ผ่านมา เติบโตทั้งรายได้และกำไร…โดยปี 2559 เคยมีกำไรสุทธิระดับ 537 ล้านบาท รายได้รวม 3,638 ล้านบาท ปี 2560 กำไรสุทธิเพิ่มเป็น 635 ล้านบาท รายได้รวม 5,124 ล้านบาท ส่วนปี 2561 กำไรสุทธิพุ่งไป 1,090 ล้านบาท รายได้รวม 6,730 ล้านบาท ปี 2562 กำไรสุทธิกระโดดไปที่ 2,147 ล้านบาท รายได้รวม 7,463 ล้านบาท
ขณะที่ปีนี้น่าจะเป็นปีทองอีกหนึ่งปี หลังจาก 9 เดือนแรกตุนกำไรสุทธิไว้แล้ว 1,719 ล้านบาท รายได้รวม 7,009 ล้านบาท
GUNKUL จึงจัดเป็นหุ้นพื้นฐานดี…กำไรโตอีกตัวที่น่าสนใจ..!!
แต่น่าแปลก ราคาหุ้น GUNKUL ไม่ค่อยตอบสนอง…คลานต้วมเตี้ยมเหมือนหอยทาก ไม่ไปไหน นอนซมอยู่ที่ระดับ 2 บาทกว่า ๆ มาแรมปีแล้ว…
เอ๊ะ..!! หรือเป็นเพราะหุ้น GUNKUL ไม่มีมาร์เก็ต เมกเกอร์ ไม่มีนักลงทุนรายใหญ่เข้าไปไล่ราคา เหมือนหุ้นไฟฟ้าตัวอื่น ๆ จึงทำให้ราคาขยับแบบค่อยเป็นค่อยไป…
เรียกว่า 3 วันดี 4 วันร่วง..!! ก็ว่าได้…
ฉะนั้นตราบใดที่ไร้มาร์เก็ต เมกเกอร์หนุนนำอย่างนี้ หุ้น GUNKUL ก็จะไปตามกระแส แต่ไม่ฉูดฉาด…
ก็น่าจะเป็นโจทย์ใหญ่อีกข้อของผู้บริหาร GUNKUL ที่นอกจากปั้นกำไรให้เติบโตแล้ว ต้องหาทางเพิ่มเสน่ห์เพื่อมัดใจขาใหญ่ให้ได้ด้วย…
เพราะหุ้นพื้นฐานดี…กำไรโตอย่างเดียว แต่ถ้าราคาไม่วิ่ง นักลงทุนก็ไม่ปลื้มหรอกนะคะ…
…อิ อิ อิ…